ຜູ້ຕ້ອງສົງໄສເປັນຫົວໜ້າ ໂຈມຕີກົງສູນ ສຫລ ທີ່ Benghazi ໃຫ້ການວ່າ ຕົນບໍ່ມີຄວາມຜິດ (ວີດີໂອ)
ບັນດາເຈົ້າໜ້າທີ່ ກ່າວວ່າ ພວກເຂົາເຈົ້າ ຕັ້ງໃຈທີ່ຈະ ດຳເນີນຄະດີ ນາຍ Ahmed Abu Khatallah ໃນສານລັດຖະບານກາງ ທີ່ນະຄອນຫຼວງວໍຊິງຕັນ.
ຜູ້ຕ້ອງສົງໄສ ທີ່ຖືກກ່າວຫາວ່າເປັນຫົວໜ້າໃນການໂຈມຕີກົງສຸລ ສະຫະລັດ ທີ່ເມືອງ Benghazi ລີເບຍ ທີ່ຍັງຜົນໃຫ້ມີຜູ້ຄົນເສຍ ຊີວິດໃນປີ 2012 ນັ້ນ ໄດ້ໄປປາກົດໂຕ ຢູ່ສານລັດຖະບານກາງ ແຫ່ງນຶ່ງ ແລະໃຫ້ການວ່າ ຕົນບໍ່ມີຄວາມຜິດຕໍ່ຂໍ້ກ່າວຫາຖານທຳ ການກໍ່ການຮ້າຍນັ້ນ ນາຍ Ahmed Abu Khatallah ໄດ້ຖືກສົ່ງໂຕໂດຍທາງເຮືອບິນ ເຮລີຄອບເຕີ ມາຍັງນະຄອນຫຼວງວໍຊິງຕັນ ໃນວັນເສົາວານນີ້ ຈາກກຳປັ່ນກອງທັບເຮືອສະຫະລັດລຳນຶ່ງ ໃນລະຫວ່າງການ ຮັບຟັງຄຳໃຫ້ການຕໍ່ສານເປັນເວລາ 10 ນາທີນັ້ນ ນາຍ Khatallah ໄດ້ຖືກກ່າວຫາວ່າ ສົມຮູ້ຮ່ວມຄິດແລະວາງແຜນໃຫ້ການສະໜັບສະໜຸນທາງດ້ານວັດຖຸແກ່ ພວກກໍ່ການຮ້າຍ ທີ່ຍັງຜົນໃຫ້ມີຜູ້ຄົນເສຍຊີວິດນັ້ນ ຂໍ້ກ່າວຫາຕໍ່ນາຍ Khatallah ມີໂທດຈຳຄຸກຕະຫຼອດ ຊີວິດໄດ້ ຖ້າມີຄວາມຜິດແທ້ ຄາດວ່າ ລັດຖະບານຈະຕັ້ງຂໍ້ກ່າວຫາຕື່ມອີກ ຊຶ່ງອາດສາມາດນຳພາໄປສູ່ໂທດປະຫານ ຊີວິດໄດ້ ໜ່ວຍກຳລັງພິເສດ ແລະອົງການສືບສວນກາງ FBI ຂອງສະຫະລັດ ໄດ້ທຳການຈັບກຸມ ນາຍ Khatallah ເມື່ອຕົ້ນເດືອນນີ້ ໃກ້ໆກັບເມືອງ Benghazi ບັນດາເຈົ້າໜ້າທີ່ໄດ້ ສອບປາກຄຳຜູ່ກ່ຽວຢູ່ໃນເຮືອລຳນຶ່ງ ທີ່ພາຜູ້ກ່ຽວເຂົ້າມາຍັງດິນແດນຂອງສະຫະລັດ ນາຍ Khatallah ມີໝາຍກຳນົດທີ່ຈະໄປປາກົດໂຕຕໍ່ສານອີກ ໃນວັນພຸດສັບປະດານີ້ ສະຫະລັດກ່າວຫານາຍ Khatallah ວ່າ ເປັນຫົວໜ້າກຸ່ມໃນການໂຈມຕີ ເມື່ອວັນທີ 11 ກັນຍາ 2012 ທີ່ໄດ້ສັງຫານເອກອັກຄະລັດຖະທູດສະຫະລັດ Christopher Stevens ແລະເຈົ້າໜ້າທີ່ອະເມຣິກັນອີກ 3 ຄົນ ພວກສະມາຊິກສະພາສັງກັດພັກ Republican ກ່າວຫາລັດຖະບາໂອບາມາ ແລະກະຊວງ ການຕ່າງປະເທດ ວ່າລະເລີຍຕໍ່ໜ້າທີ່ ໂດຍບໍ່ໄດ້ສະໜອງຄວາມປອດໄພໃຫ້ຢ່າງພຽງພໍໃນ ຂົງເຂດທີ່ມີແນວໂນ້ມທີ່ມັກຖືກພວກກໍ່ການຮ້າຍ ໂຈມຕີໄດ້ງ່າຍໆນັ້ນ